# PRIPOROČILO ZA DOMAČE OVCE

**ki ga je Stalni odbor sprejel na svojem 25. zasedanju dne 6. novembra 1992**

\_\_\_\_\_\_\_

## PREAMBULA

Stalni odbor Evropske Konvencije za zaščito živali, ki se gojijo za farmske namene, je –

ob upoštevanju svoje odgovornosti iz člena 9 Konvencije za pripravo in sprejetje priporočil državam pogodbenicam, ki bodo vsebovala podrobne določbe za implementacijo načel, opisanih v Poglavju I Konvencije, na podlagi znanstvenih spoznanj o različnih živalskih vrstah;

ob zavedanju uveljavljene prakse pri implementaciji načel o dobrobiti živali, opisane v členih 3 do 7 Konvencije;

ob upoštevanju, da z vidika uveljavljenih izkušenj in znanstvenih spoznanj o osnovnih bioloških potrebah ovac nekateri sistemi oskrbe in reje, ki so trenutno v komercialni uporabi, in zlasti tisti, v katerih so živali stalno zaprte, pogosto ne izpolnjujejo vseh potreb, izpolnjevanje katerih je bistvenega pomena za dobrobit teh živali.

ob upoštevanju, da so potrebna močna in neprekinjena prizadevanja za prilagoditev obstoječih ekstenzivnih in intenzivnih sistemov oskrbe in reje, in za razvoj zadovoljivih novih sistemov, da bodo te potrebe lahko izpolnjene za ovce, ki se gojijo za farmske namene;

ob zavedanju, da osnovne zahteve za ohranjanje zdravja in dobrobiti rejnih živali obsegajo dobro rejsko prakso, dobre sisteme oskrbe in reje živali, ki ustrezajo biološkim potrebam živali, in ustrezne okoljske dejavnike, da pogoji, v katerih se gojijo ovce, izpolnjujejo njihove potrebe po ustrezni prehrani in metodah hranjenja, svobodi gibanja, fizičnem ugodju, potrebe po izvajanju normalnega vedenja v povezavi z držami pri vstajanju, leganju, počivanju in spanju, negovanju, hranjenju, prežvekovanju, pitju, iztrebljanju in uriniranju, po primernih družabnih stikih, in potrebe po zaščiti pred neugodnimi klimatskimi pogoji, pred napadi plenilcev, poškodbami, napadenostjo z zajedavci in boleznimi ali vedenjskimi motnjami, kakor tudi druge osnovne potrebe, ki se ugotovijo prek uveljavljenih izkušenj ali znanstvenih dognanj;

ob zaskrbljenosti zaradi možnosti, da rezultati nekaterih dogajanj v biotehnologiji lahko dodatno prispevajo k problemom dobrobiti ovac, in ob zavedanju, da je treba zagotoviti, da taka dogajanja ne bodo poslabšala njihovega zdravja in dobrobiti;

ob zavedanju, da je obveznost Odbora, da ponovno pretehta vsako priporočilo, ko so na voljo nova dognanja, in zato v želji spodbuditi raziskave v vseh državah pogodbenicah s ciljem razvoja alternativnih sistemov, ki bodo verjetneje zagotavljali rešitve v skladu s cilji Konvencije;

sprejel naslednje Priporočilo za ovce –

## SPLOŠNE DOLOČBE

### Člen 1

1. To Priporočilo velja za vse ovce, ki se vzrejajo ali gojijo za proizvodnjo hrane, volne ali kož, ali za druge farmske namene.

2. Za namene tega Priporočila beseda »ovca« pomeni vse živali iz rodu domačih ovac (*Ovis aries*); vsaka žival v starosti do 6 mesecev pa je jagnje.

### Člen 2

Upoštevati je treba naslednje pomembne biološke značilnosti domačih ovac (*Ovis aries*):

a. Ovce so pašne živali, katerih noge in splošna fiziologija so najbolje prilagojene suhim trdnim tlem in relativno toplim vremenskim pogojem.

Zaradi razlik med posameznimi pasmami, na primer značilnosti krzna, ovce dobro uspevajo v najrazličnejših klimatskih pogojih.

Na novorojena jagnjeta slabo vplivajo mrzli, mokri in vetrovni vremenski pogoji, pri čemer so nekatere pasme bolj prizadete, kot druge.

b. Ovce se lahko precej burno odzivajo v stiku z ljudmi, psi in nekaterimi drugimi živalskimi vrstami, ker jih doživljajo kot nevarne in morebitne plenilce. Na dvoriščih in v zgradbah se hitro splašijo že samo zaradi sence, odseva ali glasnega hrupa. Ko se okolja navadijo, kažejo veliko manj vedenjskih odzivov. Vedenjski odziv na bolečino je zelo majhen, čeprav lahko povzroči obsežen fiziološki odziv, primerljiv tistemu, ki ga povzroči poškodba tkiva.

c. Ovce so zelo družabne živali in so vse življenje v tesnem stiku z drugimi ovcami v tropu, ki jih prepoznavajo vsako posebej, in so še posebej zbegane, če se znajdejo ločene od drugih. Pasme ovac z odlično volno, kakor so merino ovce, se še tesneje zbirajo v tropih, kakor severnoevropske hribovske pasme ovac, kakor je škotska črnobraza/črnoglava ovca.

d. Ovce večine pasem se parijo sezonsko, vendar ob različnem času v letu, samci pa se združujejo v ločene skupine. Samica povrže enega ali več jagnjet. Druge samice se zanimajo za novorojeno jagnje in ga lahko ukradejo. Jagnjeta so sledilci, kar pomeni, da kmalu po rojstvu kažejo odziv sledenja velikim živalim, kakor je njihova mati, vendar lahko v tem času sledijo napačni samici. Zaradi motenj tik pred porodom ali po njem se lahko ne ustvari potrebna povezanost med materjo in mladičem. Verjetnost, da pride do motnje v navezanosti med materjo in mladičem, se razlikuje med posameznimi pasmami ovac. Pasme ovac z odlično volno so za to najbolj dovzetne. Jagnjeta, zlasti drugorojena, se lahko odtujijo od matere in poginejo.

## REJSKA PRAKSA IN PREGLEDI OVAC

### Člen 3

1. Tip ovac za rejo, število in gostoto naseljenosti živali je treba določati glede na ustreznost naravnega okolja in na verjetnost, da bo zadostna količina hrane razpoložljiva vse leto. Rejec mora biti ustrezno usposobljen, da zaščiti dobrobit živali v reji, ob upoštevanju značilnosti zadevne pasme ter uporabljenega sistema reje in oskrbe, kakor tudi vseh vidikov okolja. Velikost ali gostota tropa ne sme biti prevelika, veliki tropi pa naj se ne vzpostavijo, če ni razumno zagotovljeno, da je rejec sposoben zaščititi dobrobit vsake posamezne živali.

2. Za ovce mora skrbeti dovolj številno osebje s primernim teoretičnim in praktičnim poznavanjem ovac ter uporabljenega sistema oskrbe in reje, da lahko:

\* prepoznajo, ali so ovce zdrave, ali ne;

\* razumejo pomen vedenjskih sprememb;

\* ocenijo primernost celotnega okolja za zdravje in dobrobit ovac.

3. Rejec ovac mora biti ustrezno usposobljen in izkušen na vseh področjih oskrbe in reje ovac, kar obsega ravnanje z ovcami, porode, po potrebi molžo, tehnike namakanja in pršenja proti zunanjim zajedavcem, ki se bodo uporabljale, obrezovanje parkljev in, če so dovoljeni v nacionalni zakonodaji, druge postopke za preprečevanje in tretiranje proti npr. nalezljivi (enzootski) šepavosti ovac, za cepljenje, injiciranje ter peroralno doziranje zdravil. Če rejec majhnega števila ovac nima potrebnih izkušenj ali nima na voljo potrebne opreme, si mora zagotoviti dostop do izvedenskega znanja ali do zadevne opreme, ki mu omogočata reševanje na primeren način vseh problemov, s katerimi se sooči.

Po možnosti naj se ovce ne bi gojile posamezno.

### Člen 4

1. Za razvoj pozitivnega odnosa med ljudmi in živalmi je treba ustrezno pozorno ravnati z njimi ter gojiti ustrezne stike vse od rojstva.

2. Rejec ovac mora imeti ustrezne izkušnje pri ravnanju z ovcami in pri premikih ovac ter poznati in razumeti njihove vedenjske vzorce.

3. Z ovcami je treba ravnati mirno, ker se ob mirnem pristopu raje pustijo voditi ali gnati, kakor če so vznemirjene. Med premiki ovac je treba izkoristiti njihovo nagnjene k druženju. Preprečevati je treba aktivnosti, ki lahko prestrašijo, poškodujejo ali povzročijo vznemirjenost živali. Ovac ni dovoljeno dvigati s prijemanjem za glavo, rogove, noge, rep ali volno. Pripomočki, kakor so palice, se smejo uporabljati samo za namene usmerjanja živali, in jih ni dovoljeno uporabljati na način, ki živalim povzroča nepotrebne bolečine ali trpljenje.

4. Pse ovčarje je treba ustrezno izšolati, zlasti, da ovcam ne povzročajo poškodb.

### Člen 5

Ovac, ki se gojijo za farmske namene, ni dovoljeno uporabiti za doseganje kakršnih koli drugih ciljev, kakor so javne prireditve ali predstavitve, če taka raba lahko škoduje njihovemu zdravju in dobrobiti.

### Člen 6

1. Trop ovac je treba temeljito pregledati vsaj enkrat na dan, razen kadar se ovce gojijo zunaj v varnih ekstenzivnih pogojih in ugodnih vremenskih razmerah, je mogoče zmanjšati pogostost pregledov, vendar vsaj enkrat na teden. Te preglede je treba izvajati bolj pogosto, kakor enkrat na dan ali enkrat na teden, kadar obstaja tveganje za dobrobit živali, zlasti v času porodov, po striženju ali namakanju, ob povečanem tveganju za napad muh ali plenilcev, in kadar se v precejšnjem obsegu spremenijo pogoji oskrbe in reje ali drugi pogoji. Te preglede je treba izvajati dodatno k drugim pregledom prek avtomatske nadzorne opreme in za te namene mora biti na voljo ustrezen vir svetlobe.

2. Med temeljitim pregledom tropa ni treba podrobno pregledovati vsake posamezne živali. Posamezno se živali pregledajo, kadar se med splošnim pregledom izkaže, da je potreben podrobnejši pregled.

3. Med tem posameznim pregledom ovac je treba posebno pozornost nameniti telesnemu stanju, gibanju in drži, prežvekovanju, stanju volne, uhljev/ušes, oči, repa, nog in stopal, vključno s kakršnimi koli vedenjskimi spremembami, ranami, poškodbami, šepanjem ali boleznimi. Zdrave živali se oglašajo, vedejo, gibljejo in držijo primerno svoji starosti, spolu, pasmi in fiziološkemu stanju. Med te znake spadajo: splošna čuječnost, dobra in enakomerna volna, čiste in bistre oči, dobro zobovje, svobodno gibanje, odsotnost šepanja, dober apetit, običajno vedenje ob pitju in sesanju, prežvekovanje, odsotnost zunanjih zajedavcev, brez vidnih ran, ognojkov ali drugih poškodb.

### Člen 7

1. Pri vsakem pregledu je treba upoštevati, da med znake slabega zdravja spadajo: apatija, izguba apetita, padec donosa mleka, zastalo prežvekovanje, izcedek iz oči, nosu ali ust, prekomerno slinjenje, stalno pokašljevanje, otekli sklepi ali otekline drugje po telesu, šepavost, diareja, razbarvanje mleka ali urina, napihnjenost, vaginalni prolaps, pogosto praskanje ali drgnjenje, miaza (infestacija z ličinkami muhe (rdeče brenčačke)), poslabšanje telesnega stanja, vedenjske spremembe, vključno z izgubo občutka za hierarhijo, in v nekaterih primerih, zadrževanje ločeno od tropa.

2. Če živali očitno niso zdrave, ali če kažejo neugodne vedenjske spremembe, mora rejec takoj ukrepati, da ugotovi vzroke, in uvesti ukrepe za odpravo problemov. Če ti neposredni ukrepi, ki jih izvede rejec, niso učinkoviti, se mora posvetovati z veterinarjem in po potrebi poiskati izvedensko mnenje o drugih vpletenih tehničnih dejavnikih.

Za bolne in poškodovane ovce morajo biti na voljo ločene ograde, ki zagotavljajo ustrezno udobje in nadzor živali ter po možnosti, da ohrani vizualni stik z drugimi ovcami.

3. Ovcam, ki odvračajo hrano ali se slabo razvijajo, je treba zagotoviti posebno oskrbo in jih preseliti na drug pašnik ali po potrebi v ločene nastanitvene prostore. Ovcam s slabim zobovjem je treba zagotoviti hrano, ki jo lahko jedo brez težav, če pa to ni izvedljivo in ovc ni mogoče zadovoljivo zdraviti, jih je treba pokončati.

4. Če so ovce bolne ali poškodovane v takem obsegu, da bi jim prevoz povzročil precejšnje dodatno trpljenje, jih je treba zdraviti ali pokončati na gospodarstvu. Če je ovce treba pokončati na kraju samem, mora to na human način in brez odlašanja storiti po možnosti oseba, izkušena v tehnikah pokončanja.

## ZGRADBE, OGRADE IN OPREMA

### Člen 8

Države pogodbenice morajo razmisliti o uvedbi:

a. svetovanja o zdravju in vidikih dobrobiti živali pred gradnjo novih obor, nastanitvenih prostorov ali opreme ali pred spreminjanjem obstoječih obor, nastanitvenih prostorov ali opreme;

b. novih metod oskrbe in reje ovac, ali opreme, ki jo je treba preskusiti, in če se ugotovi, da so zadovoljive, jih je treba odobriti z vidika zdravja in dobrobiti živali še pred začetkom komercialne uporabe.

### Člen 9

Pri načrtovanju novih nastanitvenih prostorov za ovce je treba upoštevati vse zunanje okoljske dejavnike, kakor so hrup, svetloba, vibracije, atmosferski pogoji in onesnaženost zraka, ter tveganja, kakor so požari in poplave.

### Člen 10

Pri ovcah, nastanjenih v zaprtih nastanitvenih prostorih, je treba uvesti vse razumne previdnostne ukrepe za zmanjšanje tveganja za nastanek požara ter pridobiti izvedensko mnenje pri ustreznih pristojnih organih.

Razmisliti je treba o vgraditvi požarnih alarmnih sistemov, ki so dobro slišni podnevi in ponoči. Gasilna oprema v dobrem delovnem stanju mora biti vedno pripravljena za takojšnjo uporabo.

Predvideni morajo biti ukrepi za hiter izpust in evakuacijo živali v nujnih primerih.

### Člen 11

1. Notranje površine zgradb in obor, napeljav in opreme, v katerih so nastanjene ovce, morajo omogočati enostavno čiščenje in razkuževanje ali po potrebi enostavno zamenjavo. Površine ne smejo biti obdelane z barvami ali sredstvi za konzerviranje lesa, ki so lahko toksični za ovce. Zgradbe in oprema morajo biti načrtovane, zgrajene in vzdrževane tako, da se zmanjša na minimum tveganje za poškodbe ali stisko živali. Same po sebi ne smejo omogočati ali pospeševati nastanka bolezni pri živalih.

2. Jasli za seno ali silažo morajo biti načrtovane, postavljene in se uporabljati tako, da se prepreči tveganje za telesne poškodbe, poškodbe oči, ali da bi se jasli ali na njih naložene bale zrušile na ovce ali jagnjeta.

3. Posode, korita in napajalniki za vodo morajo biti zgrajeni in nameščeni tako, da se zmanjša na minimum kontaminacija z urinom in fecesom, ter da se zmanjša na minimum tveganje, da bi voda zamrznila, ali se polila, in da se preprečijo poškodbe živali. Vzdrževati jih je treba v popolnoma čistem stanju in jih pregledovati vsaj enkrat na dan, pogosteje pa v ekstremnih vremenskih pogojih, za zagotovitev, da so v dobrem uporabnem stanju.

Pri avtomatskem dovajanju vode se prednostno vgradijo skodelice za vodo, namesto napajalnih nastavkov; na dosegljivih mestih v vsaki ogradi mora biti na voljo zadovoljivo število skodelic za vodo ali napajalnih nastavkov. Pri uporabi napajalnih nastavkov je treba ovce, ki jih niso vajene, izuriti v njihovi uporabi.

4. Tla morajo biti načrtovana, grajena in vzdrževana tako, da se preprečijo neugodje, stiska ali poškodbe živali. Trdna tla morajo imeti dobro odvajanje odpadne vode, ovce pa morajo imeti na voljo primerna območja z ležišči, dovolj velika, da lahko vse ležijo sočasno. Na letvičastih ali perforiranih tleh odprtine ne smejo biti tako široke, da bi se vanje ujela ali na njih poškodovala stopala ovac. Letvičasta tla se ne smejo uporabljati za jagnjeta.

## OSKRBA IN RAVNANJE Z OVCAMI

### Člen 12

1. Zdravje v tropu ovac je treba zaščititi s skrbno oskrbo, rejo ter upravljanjem reje živali. Upoštevati je treba navodila veterinarja pri načrtovanju vodenja paše, za zmanjšanje na minimum tveganj za širjenje bolezni, in s pripravo načrta tretiranja/zdravljenja, prilagojenega zahtevam tropa, in zlasti z vključitvijo ustreznega cepljenja, oskrbe in nege nog/stopal, tretiranja z anthelmintiki ter drugega tretiranja. Pred združevanjem čred ali pred uvedbo novo pridobljenih ovac v trop jih je treba pregledati in zagotoviti, da so zdrave in brez nalezljivih ali kužnih bolezni ter brez zajedavcev, in z ustreznimi ukrepi zmanjšati na minimum tveganja za nastanek ustrahovalnega vedenja.

2. Izvajati je treba vse potrebne ukrepe za preprečevanje in obvladovanje zunanjih in notranjih zajedavcev. Če obstaja verjetnost napadenosti z zajedavci, kakor je miaza, je ovce treba rutinsko preventivno tretirati z namakanjem ali drugimi učinkovitimi ukrepi. Uporabljene kemikalije in njihove vsebnike je treba ustrezno odstranjevati glede na nevarnosti, ki jih predstavljajo za druge živalske vrste in za okolje.

3. Rejec ovac mora posebno skrbnost namenjati zagotavljanju, da se vsa oprema, uporabljena za striženje, namakanje, označevanje, odmerjanje, po potrebi cepljenje in tretiranje ohranja v zadovoljivem stanju. Oprema za injekcije, ki jih daje rejec v skladu z nacionalno zakonodajo, mora biti čista in sterilizirana pred uporabo in po njej, ter pogosto med uporabo. Šobe dozirnih pištol morajo biti primerne velikosti za starost in pasmo ovac, na katerih se uporabijo.

4. Če je treba omejiti gibanje ovac, se to po možnosti izvede tako, da se ovca posedi na zadnje okončine ali položi na bok, nikakor pa je ne smemo obrniti na hrbet.

Če se za omejevanje gibanja ovac uporabljajo mehanski pripomočki, morajo biti ustrezno vzdrževani in prilagojeni.

Električnih pripomočkov za imobilizacijo živali ni dovoljeno uporabljati.

5. Električnih pripomočkov za ejakulacijo ni dovoljeno uporabljati, razen za veterinarsko diagnostiko, kadar ni na voljo nobena druga metoda. V takih izjemnih razmerah se izvede pod strogim veterinarskim nadzorom.

### Člen 13

1. Ovce je treba ohranjati v čistem stanju. Če se ovce pasejo po poljščinah, zlasti korenovkah, morajo imeti dostop do območja s travo ali slamo, da se omeji lepljenje blata na volno, in da imajo na voljo ustrezno veliko območje za ležanje.

2. Dele nastanitvenih prostorov v stiku z ovcami je treba temeljito očistiti in razkužiti po vsakem izpraznjenju prostorov ter pred naselitvijo novih ovc. Notranje površine nastanitvenih prostorov in vso notranjo opremo je treba vzdrževati v zadovoljivo čistem stanju v celotnem obdobju prisotnosti živali.

3. Vsako poginulo ovco je treba takoj umakniti ter higiensko odstraniti v skladu z nacionalno zakonodajo.

### Člen 14

1. Če obstaja tveganje napada plenilcev, je z ustreznimi ukrepi treba tveganje zmanjšati na minimum, v skladu z nacionalno zakonodajo in drugimi pravnimi instrumenti o zaščiti živali ali za ohranjanje ogroženih vrst divjih živali.

2. Na gospodarstvu ali na drugem kraju reje morajo biti na voljo primerni objekti za rejo ter oprema in pripomočki za ravnanje z živalmi, ki morajo po potrebi obsegati dvigala ali rampe s stransko zaščito za natovarjanje ali raztovarjanje živali, objekte in priprave za tretiranje nog ter za namakanje ali pršenje. Taki objekti in naprave ne smejo imeti ostrih robov ali štrlečih delov, ki bi lahko poškodovali ovce. Površine ne smejo biti obdelane z barvami ali sredstvi za konzerviranje lesa, ki lahko slabo vplivajo na zdravje ali dobrobit ovac.

3. Če je ovce treba označiti, se to izvede na kar najmanj boleč način, z uporabo netoksičnih aerosolov ali barv, s tetoviranjem, namestitvijo ušesnih znamk, ali z vstavitvijo elektronskih priprav, če je taka metoda dovoljena v nacionalni zakonodaji. Če ti postopki lahko povzročijo poškodbe živali, jih sme izvajati samo usposobljen rejec, z uporabo instrumentov v dobrem uporabnem stanju, in jih ne sme izvajati v neprimernih okoliščinah, kakor na primer v sezoni prisotnosti muh in klopov.

4. Ovac ni dovoljeno gojiti stalno privezanih. Če so začasno privezane, kar naj bi se dovolilo samo za kratek čas, tega ni dovoljeno izvajati na krajih z ovirami ali na krajih z nevarnostjo napada psov ali drugih plenilcev. Če je treba uporabiti priprave za fizično omejitev gibanja, morajo biti narejene iz primernih materialov, se primerno prilegati in biti ustrezno prilagojene, za zagotavljanje, da so udobne in da živali ne žulijo. Če je treba fizično omejiti gibanje jagnjet, jih je treba nastaniti v ogradi, ni pa jih dovoljeno privezovati.

### Člen 15

1. Odrasle ovce iz pasem za pridobivanje volne je treba striči vsaj enkrat na leto. Striženje mora izvajati ustrezno usposobljena oseba na način, da živalim kar najmanj škoduje ali povzroča stisko. Instrumente za striženje je treba redno čistiti in razkuževati, vedno morajo biti v popolnoma uporabnem stanju ter primerni za velikost in starost posamezne živali. Pred striženjem in med striženjem je z ovcami treba ravnati previdno, da se ne poškodujejo. Vsakršno rano, povzročeno s striženjem, je treba takoj zdraviti.

2. Sveže ostriženih ovac naj ne bi spuščali na prosto, razen če je razumno pričakovati, da odsotnost volne ne bo po nepotrebnem škodila živalim zaradi slabih vremenskih pogojev; sicer jim je treba zagotoviti neko obliko zaščite.

3. Če je v skladu z nacionalno zakonodajo dovoljeno striči ovce na tekmovanjih, pod pogojem, da so taka tekmovanja dostopna samo za osebe, izkušene v striženju ovac, ter da se nagrajuje kakovost striženja, ne pa hitrost in količina striženja.

### Člen 16

1. Rejec mora posebno pozornost namenjati stanju nog/stopal ovac, med preventivne ukrepe pa se po potrebi vključi redno obrezovanje parkljev. Za kopeli nog/stopal je dovoljeno uporabljati samo pripravke, ki ne dražijo kože, in so v pravilnem razmerju razredčitve.

2. Za zmanjšanje na minimum širjenja nalezljive (enzootske) šepavosti ovac ali drugih infekcij se ovce ne smejo pasti na pašnikih, na katerih obstaja resno tveganje za kontaminacijo. Vhode v zgradbe in izhode iz njih ter vhode na polja in izhode z njih je treba ohranjati v suhem stanju.

### Člen 17

Ograje morajo biti pravilno postavljene in vzdrževane, da se prepreči tveganje za poškodbe ovac. Bodičaste žice ni dovoljeno uporabiti. Če se uporabi kakršna koli vrsta mrežaste ograje, in zlasti za ovce z rogovi, jo je treba pogosto pregledovati in ohranjati napeto, za zmanjšanje na minimum možnosti, da se ovce zapletejo vanjo. Območja za rojevanje naj ne bi bila ograjena z mrežasto ograjo, priporoča pa se uporaba premičnih ali fiksnih odprtih ograj. Električne ograje morajo biti oblikovane in vzdrževane tako, da ovce v stiku z njimi začutijo ne več kot samo trenutno neugodje. Elektrificirane mrežaste ograje niso dovoljene za ovce z rogovi, če bi lahko predstavljale tveganje za živali.

### Člen 18

Za ovce, nastanjene v zaprtih prostorih, se najmanjša talna površina na žival, skupna površina, ki je na voljo vsem živalim, ter velikost skupine določajo glede na starost, velikost in druge biološke značilnosti ovac. Oblika ograd ter gostota naseljenosti morata omogočati zadovoljivo prosto gibanje za primerno razgibavanje. Posebej pozorno je treba skrbeti, da breje ovce niso pregosto naseljene. Za preprečitev problemov družabnih stikov med ovcami v zaprtih prostorih in preobsežnih skupinah ne sme biti skupaj nastanjenih več kot 50 živali. Ugotoviti je treba, katere ovse se plaho vedejo pri dostopu do krme in jih ločiti v posebne manjše skupine v ločenih ogradah.

Člen 19

Pred prvo nastanitvijo v zaprtem prostoru morajo ovce imeti suho volno in biti brez znakov nalezljive (enzootske) šepavosti ovac. Vsak primer nalezljive (enzootske) šepavosti ovac, ki se pojavi, je treba takoj zdraviti.

### Člen 20

1. Po možnosti naj ovce ne bi bile vse leto nastanjene v zaprtih prostorih. Če so ovce nastanjene v zaprtih prostorih precejšen del leta, morajo imeti prost dostop v izpuste ali ograde.

2. Pašnike in ograde je treba izbirati in vzdrževati tako, da se zagotovi, da ovce niso izpostavljene fizičnim, kemičnim, zajedavskim ali kakršnim koli drugim nevarnostim za zdravje, vključno z zajedavci, ki se jim je razumno mogoče izogniti, upoštevati pa je treba tudi tveganja, ki jih lahko predstavljajo različne poti dostopa do pašnikov/ograd.

3. Izvajati je treba razumne previdnostne ukrepe za zagotavljanje, da na dobrobit ovac nimajo negativnega vpliva neugodni vremenski pogoji.

4. Ovcam je treba preprečiti zbiranje na krajih, kjer bi jih lahko zametel snežni plaz, in jih mora po možnosti pastir usmerjati v varnejša območja. Vse ovce je pravočasno treba odstraniti z zemljišč, na katerih obstaja nevarnost poplavljanja.

### Člen 21

1. Skrbno je treba zagotavljati, da ima vsaka ovca dostop do primerne količine hranljive, higiensko ustrezne in uravnotežene krme vsak dan in po potrebi tudi do ustreznih mineralnih dodatkov. Biološke potrebe ovac po vodi je treba izpolnjevati vsak dan, bodisi, da se jim zagotovi primerna količina vode zadovoljive kakovosti, ali, razen za ovce mlekarice, z zagotavljanjem prehrane z ustrezno vsebnostjo vlage, ali z obojim. Spremljati je treba ustreznost vode za ovce, pridobljene iz izvrtin, vodnjakov, rek, potokov in jezov.

2. Krma mora biti okusna. Če se ovce krmijo v skupinah, mora biti na voljo zadosten prostor ob koritu, da se lahko vse ovce sočasno hranijo in da se prepreči nepotrebno tekmovanje za hrano, razen kadar je krma stalno na voljo. Postano ali kontaminirano krmo je treba odstraniti iz korita pred dodajanjem sveže krme. Nenadne spremembe sestave ali kakovosti krme je treba preprečiti, dovolj grobe rastlinske krme pa mora biti na voljo za ovce z visokim vnosom obrokov na osnovi žit.

3. Ustrezna zaloga krme mora biti ovcam zagotovljena v obdobjih, kadar je razumno pričakovati slabe vremenske pogoje.

### Člen 22

V celotnem obdobju dnevne svetlobe mora raven osvetlitve, naravne ali umetne, omogočati vsem nastanjenim ovcam, da razločno vidijo druge in da so same dobro vidne.

### Člen 23

Zgradbe za nastanjene ovce morajo biti primerno prezračevane, naravno ali umetno, da se preprečujejo visoka vsebnost vlage, kondenzacija vlage ter prepih. Stopnja izmenjave zraka mora zagotavljati normalno dihanje, odvajanje odvečne toplote, vlage in škodljivih plinov ter zmanjševati na minimum učinke prahu.

### Člen 24

1. Vso opremo, vključno z opremo za molžo, prezračevalnimi ventilatorji, ogrevalnimi in osvetlitvenimi enotami, je treba ohranjati čisto, pregledovati vsak dan in vzdrževati v dobrem delovnem stanju. Priprave in naprave za pregledovanje je treba pregledovati vsak dan. Redno je treba pregledovati in preskušati gasilne aparate in alarmne sisteme. Rejec mora zagotavljati takojšnje ukrepanje v primeru električne ali mehanske okvare, da prepreči trpljenje živali.

2. Vsaka avtomatizirana oprema mora biti opremljena s pripravo za preprečevanje napačnega delovanja, ki jo je treba vzdrževati v dobrem delovnem stanju, in kadar je življenje ovac odvisno od take opreme, mora biti vgrajen tudi alarmni sistem, ki mora rejca opozoriti na napako v delovanju avtomatske opreme. Te alarmne sisteme je treba redno preskušati. Okvare je treba takoj odpraviti ali uvesti alternativne ukrepe za zaščito zdravja in dobrobiti ovac.

3. Vse električne instalacije pod omrežno napetostjo morajo biti ovcam nedosegljive, dobro izolirane, zaščitene pred dostopom glodavcev ter pravilno ozemljene.

### Člen 25

Če se izvedejo spremembe, pri katerih se vgradi bolj zapletena ali izpopolnjena oprema, kakor se je uporabljala prej, je treba upoštevati dobrobit živali. Sistemi, ki vključujejo visoko raven nadzora nad okoljem, se dajo v obratovanje samo, če jih uporablja osebje, ki je skrbno in vestno ter usposobljeno za oskrbo in rejo živali, kakor tudi za pravilno uporabo opreme.

### Člen 26

Za ovce, nastanjene v zaprtih prostorih, mora rejec v naprej pripraviti načrte za obvladovanje in reševanje izrednih razmer, kakor so poplave, prekinitve preskrbe, ali okvare avtomatske opreme, in mora zagotavljati, da je vse osebje seznanjeno z ustreznimi ukrepi, ki se izvedejo v nujnih primerih. Vsaj en član osebja mora biti vedno na voljo za izvajanje potrebnih ukrepov.

## BREJOST IN POROD

### Člen 27

1. Z visoko brejimi samicami je treba ravnati posebno skrbno, da se preprečijo stiske in poškodbe, katerih posledica je lahko prezgodnji porod.

2. Skrbno je treba zagotavljati, da imajo breje in doječe samice dovolj krme, da lahko ohranjajo zdravje in dobro telesno kondicijo ter s tem prispevajo k boljšemu razvoju zdravih jagnjet. To je še posebej pomembno v zadnjih 6 tednih brejosti, ko je treba krmo pozorno uravnavati, da se prepreči brejostna toksemija/ketoza.

### Člen 28

1. Rejec mora poznati znake težkega poroda in biti sposoben ustrezno ravnati, ali pa mora imeti na voljo pomoč strokovnjaka. Posebno pozornost je treba posvečati higienskim pogojem ob porodu ter imeti na voljo ustrezno količino vode zadovoljive kakovosti, razkužilo in porodničarsko mazilo. Če se uporabljajo jagnjitvene obore, je treba vse napore usmerjati v preprečevanje nastanka in širjenja infekcij, z zagotavljanjem primernega čistega nastila, in z zagotavljanjem, da so jagnjitvene obore redno počiščene in razkužene. Po potrebi je treba razkužiti popkovino. Mrtvorojena in poporodno poginula jagnjeta je treba takoj umakniti in odstraniti na higienski način, v skladu z nacionalno zakonodajo. Preiskati je treba vzroke za smrtnost.

2. Rejec mora poznati in znati izvajati tehnike oživljanja. Na voljo mora biti neka oblika ogrevanja za p/oživitev slabotnih jagnjet, ustrezne obore pa morajo biti na voljo za nujne primere. Za preprečitev navezave jagnjet na napačne samice pri ovcah, tesno zaprtih v skupnih prostorih, je treba velikost skupine zmanjšati na minimum. Živali je treba imeti pod (video) nadzorom za zagotovitev, da se mati ustrezno naveže na jagnjeta, in da se jagnjeta osušijo pri jagnjitvi pozimi.

3. Če jagnjitev poteka v zaprtem prostoru, mora vsaka samica s potomci preživeti vsaj 24 ur, živali pa je treba nadzorovati za zagotovitev, da se mati naveže na potomce. To ne velja, kadar je samico treba nastaniti ločeno od potomcev z veterinarske namene.

Jagnjitev na prostem se dovoli samo za pasme ovac, ki so prilagojene okoljskim in atmosferskim pogojem na pašniku. Če pride do jagnjitve na prostem, je treba zagotoviti primerne ograde in na voljo mora biti neka oblika vetrolova ali zatočišča.

4. Vsako novorojeno jagnje mora prejeti ustrezno količino kolostruma od svoje matere, ali dovajanega iz drugega vira, ogretega na telesno temperaturo. Če pri tem obstaja tveganje za prenos bolezni, kar se lahko zgodi pri uporabi kolostruma z drugega gospodarstva, je kolostrum treba ustrezno obdelati, na primer s segrevanjem eno uro pri 56 °C, nikakor pa se ne sme pregreti, ker se s tem uničijo protitelesa. Jagnjeta morajo dobiti kolostrum kar najhitreje in v vsakem primeru v 4 urah po rojstvu. Za nujne primere je treba shranjevati ustrezne količine kolostruma v higienskih pogojih.

5. Če je jagnjeta treba umetno vzgojiti, se jim daje mleko ali ustrezni mlečni nadomestek okoli 4-krat vsak dan približno prva dva tedna, pri čemer se količina tekoče hrane zmanjšuje v tretjem in četrtem tednu, da se spodbuja vnos trdne hrane. Po zaključenem prvem tednu življenja pa morajo jagnjeta imeti dostop do trave ali druge sveže vlaknaste hrane, in do vode zadovoljive kakovosti. Če se po odstavitvi načrtuje hranjenje s koncentrirano krmo, se morajo jagnjeta na tako krmo navaditi še pred odstavitvijo.

Če se uporablja avtomatsko dovajanje krme, je jagnjeta treba naučiti pravilne uporabe, da se zagotovi ustrezen vnos krme. Avtomatske krmilnike za mleko je treba redno temeljito čistiti, po možnosti vsak dan.

6. Za jagnjeta, ki niso namenjena vzreji, je treba skrbeti na enak human način, kakor za tista, ki so namenjena vzreji; če pa jih je treba pokončati, se pokončanje izvede v skladu z določbami odstavka 4 člena 7.

## MOLŽA

### Člen 29

1. Za preprečevanje poškodb seskov in mastitisa je posebno pozornost treba namenjati higieni, molznim tehnikam in učinkovitemu delovanju molznih strojev. Dobre molzne prakse morajo obsegati pazljivo ravnanje, pregledovanje mleziva ter preprečevanje prekomerne molže. Pred molžo in po njej je treba izvajati higienske ukrepe za zmanjšanje tveganj za širjenje bolezni.

2. Ovce v laktaciji je treba molzti dovolj pogosto, v skladu z njihovo produktivnostjo, da vime ni nenehno neprijetno polno.

## SPREMEMBE FENOTIPA IN/ALI GENOTIPA

### Člen 30

1. Prepovedani so postopki, ki povzročijo izgubo precejšnje količine tkiva ali spremembo kostne zgradbe, ali ki povzročijo precejšnjo bolečino ali stisko, in zlasti:

- amputacija penisa ali druge operacije penisa

- ščipanje poganjkov rogov

- odstranjevanje zamazane volne na zadnjem delu z zamrzovanjem (freeze dagging)

- odstranjevanje kože iz okolice repa ovce brez uporabe anestezije - mulesing (angl., po John W. H. Mules)

- brušenje zob ali rezanje zob

2. Izjeme od prepovedi iz odstavka 1 so lahko:

(a) postopki, izvedeni izključno za veterinarske namene, za lajšanje ali preprečevanje bolečin ali trpljenja;

(b) naslednji postopki, ki se smejo izvesti pod pogoji, opisanimi v odstavkih v nadaljevanju:

(i) prirezovanje repov s kirurškimi metodami ali hemostatičnimi kleščami, pod pogojem, da ostane dovolj repa, da pokrije analno odprtino pri samcu, ter analno odprtino in vulvo pri samici ovac;

(ii) kastracija s kirurškimi metodami ali s hemostatičnimi kleščami;

(iii) odstranjevanje rogov;

(iv) vazektomija;

(v) označevanje ušes z namestitvijo ušesnih znamk ali s tetoviranjem; identifikacija z vstavitvijo elektronske priprave, ali z vžiganjem znamenja v rogove;

(c) če je dovoljena v nacionalni zakonodaji, kastracija in prirezovanje repov z uporabo gumijastih obročkov; zarezovanje in luknjanje uhljev.

3. Prirezovanje repov in kastracija, zlasti z uporabo gumijastih obročkov, je treba preprečevati. Če je tak postopek treba izvesti, se sme izvesti samo kirurška metoda s predhodno anestezijo, ali pa se smejo uporabiti hemostatične klešče. Odstranjevanje rogov sme izvesti samo veterinar z uporabo anestetika. Vazektomijo in carski rez ali katero koli drugo laparotomijo sme izvesti samo veterinar. Druge postopke, med katerimi žival bo, ali je razumno mogoče pričakovati, da bo občutila bolečino, je dovoljeno izvesti samo z uporabo anestetika, in jih sme izvesti samo veterinar ali druga oseba, usposobljena v skladu z nacionalno zakonodajo.

4. Države pogodbenice morajo spodbujati raziskave problemov, povezanih s prirezovanjem repov in kastracijo.

### Člen 31

Prepovedano je izvajati vzrejo ali vzrejne programe, ki povzročajo ali lahko povzročijo trpljenje ali poškodbe katerim koli zadevnim živalim.